Staatskaping was 'n samespanning, sê ontleder Sithole [KLANKx2]
NUUSFLITS NUUSAGENTSKAP 6 Januarie 3 nm
# Die ANC se Nasionale Uitvoerende Komitee vergader vandag om sy 8 Januarie-verklaring te finaliseer
# Amnestie Internasionaal in Suid-Afrika sê meer aksie en minder praat is nou nodig oor die staatskapingsverslag
# En, die wêreld se grootste vervaardiger van landbou-implemente het 'n ten volle selfbesturende trekker bekendgestel
# Die ANC se hoof van organisering, Nomvula Mokonyane, sê die ANC se Nasionale Uitvoerende Komitee vergader vandag in 'n spesiale sitting om die reëlings vir die party se 8 Januarie-verklaring te finaliseer. Mokonyane sê die Komitee sal die verklaring aanvaar wat deur president Cyril Ramaphosa aan die party voorgehou sal word in aanloop tot 'n byeenkoms Saterdag in die Peter Mokaba-stadion in Limpopo:
Speel klankgreep: ENGNomvulaMokonyane
# Amnestie Internasionaal in Suid-Afrika sê die tyd het aangebreek vir meer aksie en minder praat. Die uitvoerende direkteur, Shenila Mohamed het in reaksie op die eerste deel van die staatskapingsverslag gesê president Cyril Ramaphosa behoort met streng optrede te begin teen mense wat in die verslag betrek word sodat reg kan geskied:
Speel klankgreep: ENG Amnesty International
# Die prokureur van Ghislaine Maxwell, wat verlede week skuldig bevind is aan medepligtigheid aan Jeffrey Epstein se seksuele misdrywe, sê sy verdien 'n nuwe verhoor, nadat 'n jurielid aan die media, insluitend Reuters, gesê het hy was 'n slagoffer van seksuele misbruik. In 'n brief aan die Amerikaanse regter Alison Nathan in Manhattan, wat Maxwell se verhoor behartig het, sê Christian Everdell, daar is onbetwisbare gronde vir Maxwell om 'n nuwe verhoor te kry. Everdell se brief volg op sy aansoek dat Nathan ondersoek instel na die uitlatings van die jurielid.
# Tennis: Die wêreld se nommer-twee Daniil Medvedev het die sewende gekeurde Matteo Berrettini geklop en was terug op die baan om die beslissende dubbelspelwedstryd te wen. Met die oorwinning het die verdedigende kampioene, Rusland, op koers gebly vir nog 'n ATP-bekertitel. Medvedev, wat na verwagting die topgekeurde speler by vandeesmaand se Australiese Ope gaan wees noudat Novak Djokovic moontlik gedeporteer gaan word weens 'n visum-kwessie, het die eerste stel oorheers. Maar die Italianer, bekend vir sy dodelike afslane, het terugbaklei om die tweede stel te wen voordat die Rus die wedstryd 6-2, 6-7, 6-4 beklink het.
# Die finansiële aanwysers: Die rand verhandel teen 15-rand-74-sent teen die dollar, 17-rand-81-sent teen die euro en 21-rand-32-sent teen die pond. Bitcoin verhandel teen 42-duisend-726-dollar-90-sent. Die prys van goud is een duisend-797-dollar-65-sent per fynons en die prys van Brent ruolie 81-dollar-78-sent per vat.
# En ten slotte: Die wêreld se grootste vervaardiger van landbou-implemente het 'n ten volle selfbesturende trekker bekendgestel. Dit is gedoen deur Deere and Company by die grootste verbruikers-tegnolgie-skou, CES 2022 en op sosiale media. Die hoof-tyegnologiebeampte, Jahmy Hindman, sê die tegnologie is gebruik op sy ikoniese 8-reeks trekkers en kan van boere se selfone af beheer word. Die outonome trekker sal later vanjaar beskikbaar gestel word.